R. Kaliňák, podpredseda vlády a minister vnútra SR: (2008-11-06):
Vážená pani poslankyňa, k vašej otázke v podstate poviem veľmi príbuzné vety k tomu, čo som povedal na prvú otázku. To znamená, aby som vás presne citoval, tu hovoríme stále o tých „zdvihnutých prázdnych rukách“ alebo aj konkrétne o tejto zdvihnutej prázdnej ruke alebo týchto lietajúcich mierových veciach, aj o tejto zdvihnutej ruke, ktorá hádže svetlicu na policajtov alebo o tomto cúvajúcom, ktorý sa tiež s policajtmi bije. Musím vám, pani poslankyňa povedať, že záber, ktorý ste povedali ako ten posledný, ten som nevidel. Vo všetkých možných záznamoch, ktoré som naštudoval, som takýto... Prídem si to pozrieť hneď po zodpovedaní otázky. Faktom však zostáva, ako som už povedal, z čisto pohľadu nášho slovenského Trestného zákona na tomto štadióne každá táto fotka poukazuje na trestný čin, ktorý sa tam stal. Ja rozumiem tomu, že niekedy tí, ktorí posudzujú podľa svojho zákona, porušenie zákona nevidia. Náš zákon je však veľmi prísny a opäť sa vrátim k tomu, čo som povedal. Pokiaľ na Slovensku sa objavil hanlivý názor, ktorý smeroval voči národu a hovoril o smrti príslušného národa, stíhame ho za vyhrážanie sa inému národu smrťou alebo násilím. My ho stíhame. Pokiaľ sa taký istý transparent našiel na území nášho suseda, museli sme si vypočuť odôvodnenie o tom, že legislatíva nie je takto stanovená a že je liberálna. Keď naposledy dostal túto otázku, pretože táto otázka sa riešila v roku 2006, tak odpovedal, že, bohužiaľ, u nás zmena takéhoto zákona dlho trvá. My máme seriózny záujem bojovať s extrémistami a s fašistami, ktorí sa na Slovensku v každom národe nájdu. Všimnite si, to je zaujímavé, hailujú poľskí fanúšikovia, českí, slovenskí aj maďarskí. Všetko sú to extrémisti a fašisti a vlády všetkých štyroch štátov napríklad, alebo aj ďalších, kde sa nachádzajú, musia takéto konanie odsúdiť. Nemôžeme predsa podľahnúť provokácii minimálneho percenta takýchto ľudí z akéhokoľvek štátu. A ešte raz sa k tomu vrátim. Zákrok na štadióne bol rovnakej intenzity voči obom stranám, voči obom stranám. Tu máte zábery zranených a ošetrovaných ľudí po zákroku, ktorí presne narušili verejný poriadok. Všetko sú to fanúšikovia druhého klubu, v tomto prípade hosťujúceho, voči ktorým boli vykonané prvé dva zákroky. Keď to chcete merať intenzitou, tak pol na pol presne medzi zranenými je jedna a druhá časť. Rozhodne nemôžeme povedať, že bol mierený proti nejakému národu alebo národnosti, to je úplný nezmysel, ktorý tu vôbec nemá žiadne miesto. Jednoducho voči každému, kto porušuje zákon, komukoľvek, kto propaguje fašizmus, komukoľvek, kto napadne policajta pri výkone služby, je vykonaný zákrok. Je vykonaný zákrok spôsobom, aby k tomu nedochádzalo. Zvyšok zápasu, to potvrdí aj pán poslanec Berényi, ktorému osobne to bol vysvetľovať pán viceprezident Policajného zboru cez prestávku, už zvyšok zápasu bol kľudný. To isté sa stalo pred týždňom na zápase Slovensko – Poľsko, kde dokonca bola omnoho väčšia pravdepodobnosť, že v sektore, kde zasahuje polícia, budú len Poliaci, čo tu neplatilo. To znamená, prosím, nesmieme vnášať do týchto vecí a podliehať názoru extrémistov a fašistov, to sa dostaneme do pekla, to je cesta do pekla. Možno niekto chce zakryť, ešte raz opakujem, chce zakryť trestný čin, kde zomreli dvaja Rómovia po absolútne neakceptovateľnom rasistickom zákroku, po hodení zápalnej fľaše do domu spiacich Rómov, ktorí, keď vybehli, ich postrieľali ako zvieratá. To je neakceptovateľné a som rád, že toto napríklad príslušné orgány odsúdili, zriadili osobitný vyšetrovací orgán. To isté by sme urobili my, keby sa to stalo. Takýchto, s prepáčením, rasistov a rasistických potkanov je v každom štáte, je len úloha štátu, ako tvrdo sa s nimi vysporadúva. Našťastie Slovensko má veľmi tvrdú legislatívu a potiera akúkoľvek propagáciu fašizmu. Spomeňte si, keď vyšliapal chlapec do snehu hákový kríž, bol stíhaný. U nás stíhame akýkoľvek prejav fašizmu a zdvihnutá pravica je jeho najtypickejším dôkazom. Keď sa pýtate, koľko trestných činov sa stalo na tom štadióne – 50, 60? To je ten problém, a preto sa nesmieme do toho vtiahnuť spôsobom, že sa snažíme túto vec politizovať. Pani podpredsedníčka, skončil som.